ወርቅነሽ ዓለሙ በሙምባይ ማራቶን ለሁለተኛ ክብር ትጠበቃለች
በእስያ አህጉር ትልቁ የጎዳና ላይ ሩጫ የፈረንጆቹ ዓመት በገባ የመጀመሪያው ወር ሦስተኛው እሁድ ይካሄዳል። በአህጉሪቷ በርካታ ሯጮችን አሳትፎ የሚካሄደው ውድድር 45ሺ የአሜሪካ ዶላር ሽልማትን በማሳፈስም ቀዳሚው ነው። በለንደን ማራቶን በመነሳሳት እአአ 2004 ለመጀመሪያ ጊዜ የተካሄደው የሙምባይ ማራቶን በቀጣዩ ዓመት ከዓለም ታላላቅ የጎዳና ላይ ውድድሮች ተርታ ለመሰለፍ በቅቷል። በአጭር ጊዜ እድገት በማሳየቱም እአአ 2009 የብር ደረጃ ሲያገኝ፤ በቀጣዮቹ ዓመታት በወርቅ እና ብር ደረጃዎች ውድድሮችን ሲያካሂድ ቆይቶ ያለፈው ዓመት በድጋሚ የወርቅ ደረጃውን ተረክቧል። ሕንድ ስሟን በምታስጠራበት ዓመታዊው የማራቶን ውድድር ላይም ታላላቅ የቦሊውድ ተዋናዮች፣ የንግድ ሰዎች፣ ጎብኚዎችና የሀገሬው ዜጋ ሲሳተፉ፤ ታዋቂና ዝነኛ አትሌቶችም ይፋለሙበታል።በዚህ ዓመቱ ውድድር ላይም እንደተለመደው ተሳታፊነታቸውን ያረጋገጡት ኬንያውያንና ኢትዮጵያውያን አትሌቶች የአሸናፊነት ቅድመ ግምቱን አግኝተዋል። በሴቶች በኩል በሚካሄደው ውድድር የአምናዋ አሸናፊ ወርቅነሽ አለሙ በድጋሚ የቦታውን ክብር ትቀዳጃለች በሚል ይገመታል። ከ2:28:00 በታች የሆነ ፈጣን ሰዓት ካላቸው ስምንት አትሌቶች መካከል አንዷ የሆነችው አትሌቷ ባለፈው ዓመት የገባችበት
2:25:25 የሆነ ሰዓት በሙምባይ ማራቶን ሁለተኛው ፈጣን ሰዓት ነው። በዚሁ ዓመት በአምስተርዳም ማራቶን የተሳተፈችው አትሌቷ ስድስተኛ ደረጃን በመያዝ ታጠናቅ እንጂ ያስመዘገበችው 2:24:42 የሆነ ፈጣን ሰዓት ነው። በወንዶች ምድብ ደግሞ ኬንያዊው ኮስማስ ላጋት የሙምባይ ማራቶንን ለሁለተኛ ጊዜ አሸናፊ እንደሚሆን ይጠበቃል። ባለፈው ዓመት በዚህ ውድድር ላይ የተካፈለው ላጋት ከ29ኪሎ ሜትር በኋላ ያሉትን ርቀቶች ከሌሎች ተነጥሎ ብቻውን በመሮጥ ነበር ለአሸናፊነት የበቃው፤ የርቀቱን የመጨረሻ መስመር ለመርገጥ የፈጀበት ጊዜም 2:09:15 ነበር። አትሌቱ በዚህ ውድድር ላይ ከአሸናፊነት ባለፈ እአአ 2016 በሀገሩ ልጅ የተመዘገበውን ክብረወሰን በማሻሻልም ጭምር 15ሺ የአሜሪካ ዶላር ማበረታቻውንም ለመውሰድ አቅዷል። አትሌቱ በሰጠው አስተያየትም፤ አምና የዚህ ውድድር አሸናፊ መሆኑ ለዚህ ዓመት ሊረዳው የሚችል ልምድ እንዳስገኘለትና የመጀመሪያውን ግማሽ በፍጥነት በመሮጥ ሰዓት ለማሻሻል ማቀዱን ነው የገለጸው።አዲስ ዘመን
ጥር
2/2012 ዓ.ም ብርሃን ፈይሳ